SA Express weer terug in die lugSA Express (Foto: SA Express/Facebook) SA Express het bevestig hy het Vrydagmiddag sy vlugte hervat nadat ŉ dispuut oor die nie-betaling van lughawetariewe aan die Lughawemaatskappy van Suid-Afrika (Acsa) daartoe gelei het dat sy vlugte sedert Woensdagoggend nie kon opstyg nie. Die lugredery het in ŉ verklaring gesê die eerste vlug het gister om 14:40 na Lubumbashi opgestyg, gevolg deur ŉ vlug na Bloemfontein. “Die SA Express-personeel by die lughawens sal voortgaan om hulp aan ons passasiers te bied. SA Express vra om verskoning vir enige ongerief wat hierdie saak aan al sy passasiers veroorsaak het,” lui die verklaring. Maroela Media het vroeër berig Acsa het SA Express se vlug na en van sy lughawens in Suid-Afrika opgeskort omdat die redery vir ŉ tydperk nie lughawetariewe betaal het nie. Acsa het gesê dat vertroulikheid hom verhoed om bekend te maak presies hoeveel SA Express hom skuld, maar dat sy bestuurders al vir etlike maande met bestuurders van die lugredery vergader om die uitstaande betaling vir passasierskoste, landing- en parkeergeld te vereffen. Volgens berigte is SA Express toestemming gegee om sy vlugte te hervat nadat die maatskappy ŉ gedeelte van sy skuld vereffen het, en ŉ ooreenkoms oor die betaling van die oorblywende skuld aangegaan is.